b"\n_START_ARTICLE_\nEvnukk\n_START_PARAGRAPH_\nEvnukk eller eunukk (gresk for 'sengevokter') kan v\xc3\xa6re en mann som har testikler som siden barndommen ikke produsererer hormoner, eller en kastrert mann eller gutt. Betegnelsen brukes ofte om kastrerte voktere ved et harem. Kastrerte menn med spesielle oppgaver er s\xc3\xa6rlig kjent fra oldtida, fra Kina, Det osmanske riket og India.\n_START_SECTION_\nManglende hormonfunksjon i testiklene\n_START_PARAGRAPH_\n\xc3\x85rsaken til at et mannlig individ fra barndommen har v\xc3\xa6rt ber\xc3\xb8vet testiklenes hormonfunksjon kan v\xc3\xa6re flere. Det kan skyldes medf\xc3\xb8dte misdannelser, betennelser eller operativ kastrasjon. Hos evnukker uteblir de sekund\xc3\xa6re kj\xc3\xb8nnskarakterene: h\xc3\xa5rvekst omkring kj\xc3\xb8nnsorganene og i akselhulen, dyp stemme, skjeggvekst. Lengdeveksten blir avsluttet seint, s\xc3\xa5 de lange r\xc3\xb8rknoklene blir usedvanlig lange. Ved testishormonpreparater kan symptomene g\xc3\xa5 tilbake, men bare s\xc3\xa5 lenge behandlingen gis.\n_START_SECTION_\nKastrerte menn og haremsvoktere\n_START_PARAGRAPH_\nEvnukk er ogs\xc3\xa5 betegnelse for et kastrert mannlig individ. _NEWLINE_Allerede i oldtida var det kastrerte menn i flere kulturer. I Romerriket fantes det for eksempel galli (entall gallus), slaver og utlendinger som tjente som evnukk-prester i tilbedelsen av den opprinnelig frygiske gudinnen Kybele. Skikken stammet fra det gamle Hellas der Kybeles mest ekstatiske dyrkere kastrerte seg rituelt og ble gitt kvinnekl\xc3\xa6r og kvinnelig identitet etterp\xc3\xa5. _NEWLINE_I Matteusevangeliet i Bibelen forklarer Jesus til disiplene at ikke alle passer \xc3\xa5 leve i ekteskap som mann og kvinne: \xc2\xabFor noen er evnukker fordi de er kommet slik fra mors liv, andre fordi mennesker har gjort dem til evnukker, men det er ogs\xc3\xa5 noen som har gjort seg selv lik en evnukk for himmelrikets skyld.\xc2\xbb_NEWLINE_Som haremsvoktere er evnukker blant annet kjent fra tyrkisk kulturomr\xc3\xa5de. Haremet til sultanen der ble bevoktet av kastrerte menn. \xc2\xabDen svarte sjefsevnukken\xc2\xbb, Kizlar Agha, passet p\xc3\xa5 haremet i palasset, men hadde ogs\xc3\xa5 finanskontroll over Mekka og Medina og var fram til 1908 den tredje mektigste i Det osmanske riket etter sultanen og storvisiren. Den \xc2\xabhvite sjefsevnukken\xc2\xbb, Kapi Agha, hadde ansvaret for den omfattende utdanningen._NEWLINE_If\xc3\xb8lge gamle, kinesiske lover var det vanlig straff \xc3\xa5 bli gjort til evnukk, og haremene i de keiserlige og adelige palassene i Kina ble bevoktet av evnukker helt til Xinhairevolusjonen i 1911. I Kina kunne hoffevnukkene ofte utf\xc3\xb8re forvaltningsoppgaver, og til tider fikk de s\xc3\xa5 stor makt at de langt p\xc3\xa5 vei var de som egentlige tok beslutningene i riket. _NEWLINE_I islam er kastrering ulovlig, og overgrepet skal derfor ha blitt utf\xc3\xb8rt utenfor byene. Mens en i Midt\xc3\xb8sten \xc2\xabbare\xc2\xbb fjernet testiklene, kastrerte kineserne b\xc3\xa5de penis og testikler._NEWLINE_Ogs\xc3\xa5 i India har evnukker voktet maharajaenes haremer. Betegnelsen hijra kan p\xc3\xa5 hindi brukes b\xc3\xa5de om evnukker, transseksuelle, transvestitter og gutter som er f\xc3\xb8dt med skader p\xc3\xa5 kj\xc3\xb8nnsorganet eller er blitt mishandlet seksuelt. Evnukker skal ha sv\xc3\xa6rt lav staus i det indiske samfunnet."